Στις φλόγες έχει παραδοθεί το Πολεμικό Μουσείο στο κέντρο της πόλης των Χανίων.

Στο σημείο επιχειρούν ισχυρές δυνάμεις της Πυροσβεστικής, ενώ έχει διακοπεί η κυκλοφορία.

Η πυρκαγιά που ξέσπασε κάτω από αδιευκρίνιστες συνθήκες στις 21:30 έλαβε γρήγορα μεγάλες διαστάσεις και παρά την μεγάλη κινητοποίηση των πυροσβεστών που έδωσαν μάχη με τις φλόγες, η καταστροφή όπως φαίνεται και στις εικόνες είναι ολοκληρωτική.

Μάλιστα, όπως μεταδίδουν τοπικά μέσα, τμήματα του κτιρίου καταρρέουν, ενώ συνεχίζεται η επιχείρηση κατάσβεσης στην ανατολική πτέρυγα του κτιρίου.

Το ιστορικό κτίριο των παλιών στρατώνων έγινε παρανάλωμα του πυρός ενώ οι πυκνοί καπνοί και οι φλόγες ήταν ορατοί από διάφορες περιοχές των Χανίων, σε απόσταση πολλών χιλιομέτρων.